Γιαννιώτικο κοτόπουλο με λαχανικά και φρέσκια ντομάτα
Με ένα καλοθρεμμένο κοτόπουλο, ολόφρεσκα λαχανικά της εποχής και εξαιρετικό παρθένο ελαιόλαδο, ετοιμάζουμε ένα απίθανο φαγητό. Ιδανικό συνοδευτικό του, τα μακαρόνια!
1 μέτριο κοτόπουλο, καλά καθαρισμένο και κομμένο σε 8 - 10 κομμάτια, 1 μέτριο κολοκυθάκι, κομμένο σε ψιλά καρέ, 2 πιπεριές Φλωρίνης, καθαρισμένες από κοτσάνια και σπόρια, σε λεπτές ροδέλες, 1 μικρή καυτερή πιπερίτσα, ψιλοκομμένη, 1.200 γρ. ώριμες ντομάτες, ξεφλουδισμένες, ξεσποριασμένες και ψιλοκομμένες, μαζί με τα υγρά τους, 1 μεγάλο ξερό κρεμμύδι, κομμένο σε μικρά καρέ, 2 σκελίδες σκόρδου, λιωμένες, 200 ml κόκκινο, ξηρό κρασί, 1 φύλλο δάφνης, 1/2 μάτσο μαϊντανός, ψιλοκομμένος, 60 ml ελαιόλαδο, αλάτι, φρεσκοτριμμένο πιπέρι
Για να ετοιμάσουμε το γιαννιώτικο κοτόπουλο με καλοκαιρινά λαχανικά και φρέσκια ντομάτα, κάνουμε ως εξής: Σε μια φαρδιά και ρηχή κατσαρόλα ζεσταίνουμε τη μισή ποσότητα ελαιολάδου σε δυνατή φωτιά. Ρίχνουμε τα κομμάτια του κοτόπουλου και τα σοτάρουμε για 4-5 λεπτά ή μέχρι να ροδίσουν απ’ όλες τις πλευρές. Τα μεταφέρουμε σε μια πιατέλα.Στο ίδιο λάδι, σοτάρουμε το κολοκυθάκι, τις πιπεριές, την καυτερή πιπερίτσα και το κρεμμύδι για 3-4 λεπτά, ανακατεύοντας τακτικά, μέχρι να ροδίσουν.Προσθέτουμε το σκόρδο και τη δάφνη και σοτάρουμε για 1 ακόμα λεπτό. Ξαναβάζουμε το κοτόπουλο στην κατσαρόλα και προσθέτουμε τη ντομάτα, αλατοπίπερο και ανακατεύουμε για 1 - 2 λεπτά, μέχρι να ζεσταθούν.Ρίχνουμε το κρασί και αφήνουμε για 2 λεπτά, να εξατμιστεί το αλκοόλ. Προσθέτουμε 200 ml νερό ανακατεύουμε και μετριάζουμε τη φωτιά.Μισοσκεπάζουμε την κατσαρόλα με το καπάκι και μαγειρεύουμε για περίπου 45 λεπτά, μέχρι να γίνει το κοτόπουλο και δέσει η σάλτσα.Αποσύρουμε από τη φωτιά, πασπαλίζουμε με τον μαϊντανό και περιχύνουμε με το υπόλοιπο ελαιόλαδο, ωμό.
Κολοκυθάκια,Κοτόπουλο,Κρασί,Λαχανικά,Μελιτζάνες,Ντομάτα,Πουλερικά